Hrvatska radiotelevizija (HRT) u siječnju 2018. pokrenut će televizijski program namijenjen Hrvatima izvan Hrvatske te međunarodnoj javnosti, potvrđeno je Hini s javne radiotelevizije.



Na HRT-u ističu da je "pokretanje Petoga programa Hrvatske televizije (HRT - HTV 5), koji je namijenjen Hrvatima izvan Republike Hrvatske te međunarodnoj javnosti, u skladu s odredbama Ugovora između Hrvatske radiotelevizije i Vlade Republike Hrvatske", predviđeno u siječnju 2018.



"U ovome trenutku ne možemo iznositi više tehničkih pojedinosti, no ističemo kako je Hrvatskoj radioteleviziji, kao javnome medijskom servisu, veoma važno što kvalitetnije informiranje Hrvata izvan Republike Hrvatske'', stoji u odgovoru Hini.



Novi televizijski program trebao bi biti emitiran na satelitskoj i internetskoj platformi, a u opisu programa ističu se emisije i vijesti vlastite produkcije iz drugih televizijskih programskih kanala.



Planirana je i posebna emisija za Hrvate izvan Hrvatske koja će, kako se navodi, ''obrađivati toj ciljanoj publici posebno zanimljive teme iz njihova života te vijesti na stranim jezicima (engleski, španjolski, njemački)".

Ovisno o mogućnostima HRT-a, u posebnim terminima trebale bi se ''emitirati i promotivno-dokumentarne emisije na stranim jezicima radi promicanja hrvatskih kulturnih i turističkih vrijednosti za međunarodnu javnost''.



Prema planiranom, udio HRT-ove produkcije u tom programu bit će 70 posto, a HRT-HTV5 emitirat će 24 sata dnevno. U sadržaju televizijskog kanala za dijasporu predviđeno je minimalno 25 posto informativnog programa, po deset posto igranog, obrazovno i znanstvenog, glazbenog i programa znanosti i kulture. Predviđen je i minimalni udjel od 7 posto zabavnog programa, religijski program sveden je na 0,5 posto, a udjeli sportskog, promotivnog i ostalih sadržaja još nisu definirani.



HRT-HTV5 pokreće se, kako ističu na javnoj radioteleviziji, na temelju Ugovora HRT-a i Vlade RH potpisanog krajem rujna i kojim se utvrđuju javna misija i programske obveze javnoga medijskog servisa te iznos i izvor sredstava za njihovo financiranje i koji će vrijediti od 1. siječnja 2018. do kraja 2022.



''Međunarodni televizijski programski kanal strukturiran je šire od zakonske obaveze informiranja pripadnika hrvatskog naroda izvan Republike Hrvatske te, osim informativnih, obuhvaća obrazovne, kulturne i zabavne sadržaje'', ističe se u ugovoru.